Ulkoministeri Timo Soini muistutti Kiovassa Suomen tuomitsevan Krimin laittoman liittämisen Venäjään. Samalla hän ilmaisi huolensa Krimin heikentyneestä ihmisoikeustilanteesta.

Ulkoministeri Timo Soini (sin) toisti Suomen vahvan tuen Ukrainan suvereniteetille ja alueelliselle koskemattomuudelle Kiovassa. Soini keskusteli Kiovassa kollegansa Pavlo Klimkinin kanssa Ukrainan tilanteesta, kahdenvälisistä suhteista ja Ukrainan uudistuksista.

Krimin laittomasta liittämisestä Venäjään tulee kuluneeksi 18. maaliskuuta neljä vuotta. Venäjä liitti Krimin itseensä laittoman kansanäänestyksen jälkeen. Soini korosti Suomen tuomitsevan Krimin laittoman liittämisen Venäjään. Samalla hän patisti Venäjää toimiin ihmisoikeustilanteen parantamiseksi.

– Tiedot Krimin huononevasta ihmisoikeustilanteesta huolestuttavat. Kehotan Venäjää tutkimaan ihmisoikeusloukkaukset, tuomitsemaan niihin syyllistyneet ja sallimaan kansainvälisten järjestöjen esteettömän pääsyn alueelle. Krimin sotilaallinen varustaminen heikentää myös alueen ennestään vaikeaa turvallisuustilannetta, Soini korosti.

Soini peräänkuulutti myös kestävää tulitaukoa Itä-Ukrainaan, jotta Minskin sopimuksen toimeenpanossa voitaisiin edetä.

– Tie rauhaan käy ainoastaan poliittisen vuoropuhelun kautta. Suomi tukee konfliktinratkaisuja, jotka kunnioittavat Ukrainan alueellista koskemattomuutta ja suvereniteettia.

Soini allekirjoitti Kiovassa asiakirjan, jolla Suomi lisää tukeaan Ukrainan opetussektorin uudistamiseen. Nelivuotisella ohjelmalla Suomi tulee muiden muassa Ukrainan opettajakoulutuksen kehittämistä ja oppimateriaalin uudistamista.

– Koulutus on yksi yhteiskunnan kivijaloista ja olemme valmiita ottamaan keskeisen roolin Ukrainan opetussektorin uudistamisessa, Soini sanoi.

Suomi vahvistaa merkittävästi myös tukeaan Ukrainan energiatehokkuuden parantamiseen.

Soini korosti Kiovassa Ukrainan uudistusprosessien tärkeyttä koko yhteiskunnan kestävälle ja terveelle kehitykselle. Erityisesti Soini nosti esiin korruptionvastaisissa toimissa edistymisen.

Ulkoministerien välisessä keskustelussa esille nousi myös Ukrainan ja Venäjän ajankohtainen kaasukiista. Soini korosti Tukholman välimiesoikeuden päätöksen noudattamista. Soini tapaa Kiovan-matkansa aikana myös presidentti Petro Poroshenkon.